31997D0183
L 076/32
JURNALUL OFÍCIAL AL UNIUNII EUROPENE
DECIZIA COMISIEI
din 25 februarie 1997
de modificare a Deciziei 96/659/CEE privind măsurile de protecție cu privire la febra hemoragică Crimeea-Congo în Africa de Sud
(Text cu relevanță pentru SEE)
(97/183/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor veterinare ale animalelor care provin din țări terțe și care sunt importate în Comunitate și de modificare a Directivelor 89/662/CEE, 90/425/CEE și 90/675/CEE (1), modificată ultima dată de Directiva 96/43/CE (2), în special articolul 18 alineatul (7),
având în vedere Directiva 90/675/CEE a Consiliului din 10 decembrie 1990 de stabilire a principiilor care reglementează organizarea controalelor veterinare ale animalelor care provin din țări terțe și care intră în Comunitate (3), modificată ultima dată de Directiva 96/43/CE, în special articolul 19 alineatul (7),
întrucât prezența febrei hemoragice Crimeea-Congo a fost confirmată în Africa de Sud;
întrucât Decizia 96/659/CE (4) a Comisiei a interzis importurile de ratite vii și de carne de ratite din Africa de Sud până la clarificarea situației;
întrucât noile cercetări științifice au permis clarificarea riscului privind importul de ratite vii și de carne de ratite din Africa de Sud; întrucât Decizia 95/659/CE a Comisiei poate fi modificată acum pentru a ține seama de cunoștințele acumulate;
întrucât, cu toate acestea, este acum oportună extinderea domeniului de aplicare a deciziei pentru a acoperi toate regiunile unde este posibilă apariția bolii;
întrucât capitolul III din Directiva 91/494/CEE a Consiliului (5) stabilește normele generale de sănătate animală pentru importurile de carne de pasăre din țări terțe; întrucât nu au fost încă adoptate condiții veterinare detaliate și certificate veterinare pentru carnea de ratite;
întrucât capitolul III din Directiva 90/539/CEE a Consiliului (6) stabilește normele generale de sănătate animală pentru importurile de păsări de curte vii din țări terțe; întrucât nu au fost încă adoptate condiții veterinare detaliate și certificate veterinare pentru ratite;
întrucât măsurile stabilite în prezenta decizie sunt în conformitate cu avizul Comitetului permanent veterinar,
ADOPTĂ PREZENTA DECIZIE:
Articolul 1
Decizia 96/659/CE a Comisiei se modifică după cum urmează:
1.
Se elimină cuvintele „în Africa de Sud” din titlu.
2.
La articolul 1, cuvintele „Africa de Sud” se înlocuiesc cu cuvintele „țările din Asia și din Africa”.
3.
Articolul 2 se înlocuiește cu următorul text:
„Articolul 2
(1) Prin derogare de la dispozițiile articolului 1 de mai sus, statele membre pot autoriza importurile de carne de ratite cu condiția ca, pe lângă cerințele Directivei 91/494/CEE a Consiliului, să se respecte și dispozițiile anexei I.
(2) Prin derogare de la dispozițiile articolului 1 de mai sus, statele membre pot autoriza importul de ratite cu condiția ca, pe lângă cerințele Directivei 90/539/CEE a Consiliului, să se respecte și dispozițiile anexei II”.
4.
Articolul 3 se elimină.
5.
Se adaugă anexele I și II:
„ Anexa I
Carne de ratite
Autoritatea competentă se asigură că ratitele sunt izolate într-un mediu fără rozătoare sau căpușe timp de cel puțin 14 zile înaintea sacrificării.
Înainte de a fi mutate în mediul fără căpușe, păsările fie sunt examinate pentru a se verifica absența căpușelor, fie sunt tratate pentru a se asigura distrugerea tuturor căpușelor de pe acestea. Tratamentul aplicat trebuie precizat în certificatul de import. Nici unul dintre tratamentele utilizate nu trebuie să producă reziduuri în carnea de ratite.
Fiecare lot de ratite este verificat pentru a se constata absența căpușelor înainte de sacrificare. În cazul în care sunt găsite căpușe, întregul loc este supus din nou izolării înaintea sacrificării.
ANEXA II
RATITE VII
Autoritatea competentă se asigură că ratitele sunt izolate într-un mediu fără rozătoare sau căpușe timp de cel puțin 21 de zile înainte de export.
Înainte de a fi mutate în mediul fără căpușe, păsările sunt tratate pentru a se asigura distrugerea tuturor ectoparaziților de pe acestea. După 14 zile în mediul fără căpușe, ratitele sunt supuse testului ELISA competitiv pentru detectarea anticorpilor febrei hemoragice Crimeea-Congo. Testul trebuie să aibă rezultat negativ pentru fiecare animal care este pus sub izolare. La intrarea în Comunitate, se repetă tratamentul pentru ectoparaziți și testul serologic.
”
Articolul 2
Statele membre modifică măsurile pe care le aplică cu privire la importurile de ratite și de carne de ratite pentru a le transpune în conformitate cu prezenta decizie. Statele membre informează Comisia cu privire la aceasta.
Articolul 3
Prezenta decizie se adresează statelor membre.
Adoptată la Bruxelles, 25 februarie 1997.